Krisjan Jansen van Vuuren – Page 2 – Writer
"Almal wil graag 'n plekkie in die son hê." Ek het hierdie woorde al so baie gehoor en soms dink ek mens begryp nie werklik hoeveel dryfkrag net agter die stelling sit nie. Hierdie visie is iets wat elke mens op aarde laat voortgaan in 'n rigting om te doen wat hy of sy graag wil doen. Dit is 'n stelling wat so mooi verduidelik hoekom ons as mens alewig besig is om na beter te soek en graag sal wil beter doen in die lewe.
Elke mens het seker dan ook sy eie idee van sy plekkie in die son. Vir een persoon is dit 'n mooi huis wat hy of sy as sy eie kan maak en vir ander is dit 'n sekere pos by die werk. Dan is daar ook die wat glad nie oor besitting omgee nie, maar eerder hulle self deel van 'n sekere groep mense sal wil sien. Maak nie saak waar ook al jy jou plekkie in die son sien nie, almal het of droom van hulle eie. Nou kom daarby nog ook 'n ander groot probleem. Wat van as iemand anders in jou plek staan waar jy graag wil wees. Dit is nou waar die menslike natuur inskop en die stelling verander om te sê, "gun iemand anders ook 'n plekkie in die son." Hoeveel mense sal 'n ander vertrap, verneuk of verdryf net omdat hulle nie wil hê daardie persoon moet gelukkig wees nie? Baie mense is self nie gelukkig nie en het nog nie hulle plekkie in die son gevind nie en sal dan alles moontlik doen om 'n ander persoon wat alreeds in die son staan te verdryf om in sy spasie te staan. Is dit dan nie ook so dat as jy nie gelukkig is met jou werk dat jy die mense om jou ook nie gelukkig wil sien nie. As jy nie 'n gelukkige lewe het nie dan wil jy ander om jou ook ongelukkig maak. Daar is soveel mense wat nie geluk kan vind nie omrede hulle so besig is om ander ongelukkig te maak, dat hulle nie tyd het om hulself gelukkig te maak of om geluk te gaan soek nie. Ek weet dit is in ons menslike natuur om so te wees, maar ek dink soms moet jy as persoon net bietjie gaan sit en kyk hoekom jy werklik nie gelukkig is nie. Soms moet jy net bietjie van negatiewe denke laat gaan en nie jou eie situasie gebruik om ander om te krap nie. Dit is so moeilik om in 'n persoon se geselskap te wees of saam so 'n persoon te werk wat net die heeldag lank kla en probeer negatief wees oor alles. Soms in so mate negatief dat die persoon die omstandighede vir almal ondraaglik maak. Ook soms laat so persoon se houding ander negatief benadeel. Ek dink soms moet ons net bietjie na onsself gaan kyk deur 'n ander persoon se oë. Gaan kyk en dink bietjie hoe sien ander jou. Moet nie net aan jou self dink nie en neem ander om jou in ag.
Almal wil graag 'n plekkie in die son hê, maar moet nie mense uit die son uit skuif om hulle plekkie te wil vat nie. Wie weet wat gebeur as jy iemand skuif en die son verander posisie deur die dag. Dalk eindig jy later in 'n skadu van 'n groot boom of gebou en dan kry die persoon wat jy weggeskuif het weer son en jy is vasgekeer waar jy eintlik nou lekker in die son sou kon staan as jy net bietjie geduldig was…